Mthembu daag ANN7 voor Uitsaaiklagtekommissie | Maroela Media
Mthembu daag ANN7 voor Uitsaaiklagtekommissie
Die hoofsweep van die ANC, Jackson Mthembu, het Woensdag ŉ klag by die Uitsaaiklagtekommissie van Suid-Afrika (BCCSA) ingedien teen die African News Network 7 (ANN7) oor “lasterlike uitlatings op hul televisie- en YouTube-kanale”.
Mthembu het gesê die klag hou verband met ŉ uitsending op Maandag 27 November en Dinsdag 28 November. ANN7 se uitsendings is beskikbaar op DStv kanaal 405.
Hy voer aan ANN7 het met sommige lede van die parlement saamgespan om lasterlike kommentaar teen hom uit te saai.
Luidens die skriftelike klag het ANN7 deurgaans op die twee betrokke dae tydens hul uitsending glo gesê: “Die hoofsweep van die regerende party, mnr. Jackson Mthembu, het besluit om hom by die rassistiese Demokratiese Alliansie te skaar tydens ŉ partydige parlementêre debat oor staatskaping. Hierdie samewerking met die DA is ongekend en wys dat ŉ pro- wit monopoliekapitaal-faksie binne die ANC se parlementêre koukus die lig gesien het.”
ŉ Skakel na die “perskonferensie” is ook op ANN7 se YouTube-kanaal gepubliseer, maar die video is intussen verwyder.
“ANN7 het herhaaldelik hierdie inligting oor die twee betrokke dae uitgesaai en lasterlike kommentaar gelewer sonder om die ANC se hoofsweep die geleentheid te bied om op die bewerings te reageer,” lui die klag. “Hulle het in hierdie geval versuim om regverdig, onpartydig en objektief op te tree.”
Mthembu het gesê sy kantoor het ook inligting dat die sogenaamde perskonferensie, wat op 27 November gehou is en regstreeks deur ANN7 uitgesaai is, toneelspel blyk te wees. “ANN7 was vreemd genoeg die enigste media teenwoordig by dié perskonferensie. Ons het ook inligting dat diegene wat die perskonferensie gehou het, direk met iemand by ANN7 gekommunikeer het oor dit wat in hul uitsending moet wees.”
Mthembu het aan die BCCSA gesê die gedrag van ANN7 is ŉ oortreding van die gedragskode van die kommissie. “Ons versoek die Uitsaaiklagtekommissie om ŉ uitspraak te lewer in hierdie geval. Ons kan verdere inligting verskaf indien nodig.”
Uitspraak voorbehou in Molefe-pensioensaga
ANN7 is die Guptas se TV-kanaal en die Guptas is pelle met die ANC. Maar Mthembu v.d. ANC verkla die Guptas se TV-kanaal. Iets maak nie sin nie.
Awie Opperman · 12 maande gelede
Ek dink Mthembu is deel van ‘n ander faksie van die ANC of dalk was sy bruin koevert bietjie dun hierdie maand. Die ANC is omtrent netso verdeeld soos die ver-regse groeperings in Suid-Afrika. Ek maak solank “popcorn”, hierdie kan interessant raak….
Dinge is verkeerd wanneer bedmaats mekaar begin aanvat. Daar is beslis ‘n goeie kans dat die ANC gaan skeur. Ek voorsien een groterige faksie ( die trogdrinkers onder Zuma), ‘n kleiner groep ( diegene wat verhinder word om saam uit die trog te drink saam met Mthembu ) en dan die laaste klein groepie wat waarlik die welstand van die ANC op die hart dra, onder Gordhan. Dit sal natuurlik die beste ding wees wat ooit met SA kan gebeur